‘Rowers’ op heter daad betrap(Argieffoto: SA Polisie) Twee verdagtes is Saterdag in hegtenis geneem nadat hulle saam met drie van hul makkers op heter daad betrap is toe hulle ŉ kleinhandelwinkel in Kroonstad, Vrystaat, probeer beroof het. Brig. Motantsi Makhele, woordvoerder van die polisie, sê vyf verdagtes het net voor 09:00 die betrokke winkel betree. Hulle het ŉ vuurwapen op die bestuurder gerig en hom gedwing om die kluis oop te maak. ŉ Onbekende bedrag kontant is uit die kasregister gebuit. Hulle het ook 67 selfone wat in ŉ vertoonkas uitgestal was, gevat. “Een van die verdagtes het glo die personeellede in ŉ hoek van die winkel met ŉ vuurwapen aangehou terwyl die ander kontant en selfone gesteel het,” het Makhele bevestig. Die polisie het inligting oor die rooftog ontvang en het daar opgedaag terwyl twee van die verdagtes steeds in die winkel was. “Die twee verdagtes is in hegtenis geneem en die ander drie word nog gesoek. ŉ Vuurwapen wat glo tydens die rooftog gebruik is, asook van die gesteelde kontant is teruggevind.” Daar word beweer dat die verdagtes in ŉ bruin Toyota Corolla en ŉ Toyota Prado gevlug het. Die polisie het ŉ saak van sakeroof aanhangig gemaak. “Die twee verdagtes, onderskeidelik 29 en 31 jaar oud, sal binnekort in die landdroshof in Kroonstad verskyn.” Enigiemand met meer inligting wat tot die oorblywende verdagtes se inhegtenisneming kan lei, kan kapt. Sello Mokhele by 073 571 5566 of Stop Misdaad by 08600 10111 bel.